google/wiki40b huggingface dataset:
Cepora

Utseende

Middelsstore (vingespenn 40-60 millimeter), bredvingede, ofte ganske fargerike sommerfugler. Fargetegningene varierer mye inne slekten. Oversiden er for dset meste hvit, brun og oransje, mens undersiden også kan ha et innslag av rødt. Noen har mørke striper som følger vingeårene.
Artene har gjerne distinkte regntids- og tørketidsformer, de førstnevnte er mer fargerike.

Levevis

Artene finnes gjerne på relativt tørre steder, som buskmark og savanne. Larvene lever på planter i kapersfamilien (Capparidaceae).
Hannene kommer gjerne ned til bakken for å drikke mineralrikt vann og tiltrekkes også til gjødsel og urin.

Utbredelse

Slekten er utbredt fra Sri Lanka og det sørlige India i vest til Australia (New South Wales) i øst.
Strategi 31

Strategi 31 (russisk: Стратегия-31) er navnet på en demonstrasjon som holdes på Triumfplassen i Moskva den 31. i månedene som har det antall dager. Demonstrasjonene holdes i støtte til paragraf 31 i Russlands grunnlov, som sier at det er lov å holde fredelige demonstrasjoner i Russland.
Demonstrasjonene startet 31. juli 2009, og ble ledet av Eduard Limonov, en av lederne for opposisjonskoalisjonen Det andre Russland. De har aldri fått tillatelse til å demonstrere, fordi plassen skulle brukes til andre ting.
Lars Bøckmann

IK Comet

Bøckmann spilte ishockey for IK Comet i sesongene 02/03, 03/04 og til sist 04/05 med #7 på ryggen, og var posisjonert både som center og back. Etter sesong 04/05 gikk det rykter om at meritterte hockeyspilleren skulle legge opp, men til slutt valgte han å gå tilbake til moderlaget Stjernen, som omtalt nedenfor.

Stjernen

I UPC-ligaen, sesong 05/06, spilte Lars Bøckmann som back for hockeylaget Stjernen Hockey.
Steady state (farmakologi)

Steady state innen farmakologi (farmakokinetikk) er en tilstand (dynamisk likevekt) hvor konsentrasjonen av en kroppsfremmed forbindelse (for eksempel et legemiddel) ikke endrer seg, og hvor det er konstant tilførsel av forbindelsen. Ved steady state er eliminasjonen like stor som den kontinuerlige tilførselen, som kan være i form av kontinuerlig infusjon eller repeterte doser av lik størrelse med likt doseintervall. Ved steady state er konsentrasjonen av et legemiddel i serum konstant ved konstant tilførsel.
Steady state forutsetter førsteordens kinetikk. For et gitt legemiddel oppnås steady state i praksis etter ca. 5 halveringstider.
Konsentrasjonen av et legemiddel ved steady state er proporsjonal med dose og biotilgjengelighet og omvendt proporsjonal med distribusjonsvolumet og clearance.
Muslimsk Begravelsesbyrå

Muslimsk Begravelsesbyrå er Norges neststørste muslimske begravelsesbyrå. Byrået ble etablert av Syed Rizwan Ahmed, Syed Naeem ul Hassan og Asif Hasan 1. juli 2013. Byrået utfører gravferder i samsvar med de ulike islamsk lovskolene (figh) og ivaretar de praktiske og formelle formalitetene for begravelse på muslimsk vis.
Under åpningsseremonien var imamer, muslimske ledere og to representanter fra Muslimsk Begravelsesbyrå tilstede.
Egyptisk kronologi

Egyptisk tidsregning

En av utfordringene til egyptologene, er at oldtidens egyptere ikke benyttet noen kjent fortløpende tidsregning som kan sammenlignes med kristen tidsregning eller islamsk kalender.
Oldtidens Egypt benyttet heller ikke bare ét enkelt system for datering, men flere daterings-systemer.
Forut for det 11. dynasti, ble årstallene for opptellingen av domestiserte dyr benyttet som referanser. Et årstall kunne derfor omtales som «året av den tredje opptelling i regjeringstiden til farao [...])» 
Fra det 11. dynasti, ble referansen endret til årstallet for faraoens innsettelse, og kunne omtales som «det tredje året i regjeringstiden til farao [...]». Disse tidsangivelsene er likevel ikke så presise som man ved første øyekast kunne tro. Dersom en farao ble innsatt i slutten av et år som hadde tre tilleggsdager, i henhold til den egyptiske kalender, kunne i teorien disse 3 dagene defineres som hans første «regjeringsår». Dersom faraoen  deretter gikk av 3 dager i det nye året, ville disse 6 dagene i utgjøre «to regjeringsår».
I det 18. dynasti ble tidsregningen endret, ved at man definerte dagen for faraoens overtagelse av tronen som begynnelsen på det «første året» av hans eller hennes regjeringstid – uavhengig av den egyptiske kalender.
I det 26. dynasti, som innledet senepoken, ble den gamle ordningen med å knytte «regjeringsåret» til kalenderen gjeninnført.

Medregenter

En annen kilde til usikkerhet er ordningen med medregenter. Det var ikke uvanlig at regjeringstiden til to faraoer overlappet hverandre. Selv om vi altså skulle vite nøyaktig hvor lenge en farao og hans umiddelbare etterfølger regjerte, vet vi ikke nødvendigvis hvor lenge de regjerte til sammen.
Norgesmesterskapet i boksing 1954

Norgesmesterskapet i boksing 1954 ble arrangert 20.-21. mars i Sentrum kino i Oslo.
Kongepokalen ble vunnet av Dagfinn Næss. 
Forbundspokalen til beste tekniske bokser ble pussig nok vunnet av Egil Eidsvåg, som ble disket i fjærvekt-finalen for uren boksing.
Beste klubb ble Sportsklubben av 1909.
Organisasjon for norske fagskolestudenter

Organisasjon for norske fagskolestudenter (ONF) er en partipolitisk uavhengig studentorganisasjon for norske fagskolestudenter. Organisasjonen har som mål å fremme fagskolestudenters interesser, vilkår og rettigheter overfor myndigheter og samfunnet for øvrig. ONF er også en rådgivende støtteorganisasjon for fagskolestudenter. Organisasjonen ble stiftet i 2012, og har 10 413 medlemmer fordelt på 30 fagskoler.
De fem legendene

Om filmen

Filmen er regissert av Peter Ramsey, skrevet av David Lindsay-Abaire basert på bokserien The Guardians of Childhood av William Joyce. Chris Pine, Alec Baldwin, Jude Law, Isla Fisher og Hugh Jackman har hovedstemmene i originalversjonen. Filmen har norsk premiere 30. november 2012.

Handling

Den onde ånden Pitch Black planlegger å ta over verden ved å fjerne all troen til barna og dermed ta vekk all lykke. Jack Frost styrer vinteren for millioner av barn, men har aldri blitt sett av en eneste en. I tillegg lurer han på hvordan han er til og hva han egentlig er til for. Så blir han utvalgt som en av Legendene, som er høytidsfigurer med magiske krefter. Disse består fra før av julenissen North, tannfeen Tooth, påskeharen Bunny og ånden for gode drømmer, Sandy. Jack er skeptisk til å hjelpe dem i begynnelsen, men går med på det når han skjønner at lykken til alle verdens barn og eksistensen til de fire andre står i fare. Dermed har de fire legendene blitt til fem, og de må i aksjon for å stoppe Pitch og for dermed å beskytte håp, tro og fantasi for hundrevis av millioner av barn over hele verden.
Xenochodaeus

Utseende

Små, ovale, korthårete, rødbrune til kastanjebrune biller. Kjevene (mandiblene) er framskytende men ikke spesielt store. Hodet er omtrent dobbelt så bredt som langt, rundet foran og med rundede fasettøyne. Antennene ender i en nokså stor, rundet klubbe som består av tre ledd. Pronotum er rundet, nær dobbelt så bredt som langt. Dekkvingene er noe rundede og hvelvede, avrundede bak, med rader av grove punkter og ellers fint og tett punktert. På bakkroppen har de en markert fure midt på det nestsiste ryggleddet (propygidium). Forbeina er kraftige, mellom- og bakbeina nokså slanke, med lange sporer på bakleggene.

Levevis

Lite er kjent om artenes biologi.

Utbredelse

Slekten er utbredt i det sørligste Canada, over så godt som hele USA bortsett fra Alaska, og i det nordlige Mexico.
In My Life

En av John Lennons beste komposisjoner

Sangen er en av John Lennons første ballader, og han regnet den selv for å være sin tidligste fullverdige komposisjon. Låta har flott instrumentering og nydelige harmonier, og ansees å være en av The Beatles' aller beste. Paul McCartney bidro til å forme sangharmoniene i strofene. Rockemagasinet Rolling Stone har kåret låta til en 23.-plass på listen over verdens beste sanger.

140. Studio Session (2:30-5:45 p.m.)

Etter at George Harrisons stemme til If I Needed Someone var double-tracked, og John Lennon og Paul McCartney hadde lagt på vokalharmonier, om ettermiddagen mandag 18. oktober 1965, satte The Beatles igang innspillingen av In My Life. I løpet av bare tre opptak satt sangen som den skulle. Lennon ba så produsenten George Martin om å legge på keyboard istedenfor den vanlige gitarsoloen. George Martin satte seg da ved Hammondorgelet og spilte slik han fikk beskjed om.
Orgelversjonen av «In My Life» ble innlemmet på CD-R samlingen Entomology i 1996, og fant derfra veien til bootlegalbumet «From Me To You». (Det florerer ellers en masse Beatlesbootlegs med akkurat den tittelen.)

143. Studio Session (10:30-11:30 a.m.)

Fredag 22. oktober 1965 satte George Martin seg ved pianoet og spilte keyboardpartiet til «In My Life» ut på bånd med halv hastighet. Når pianostemmen senere ble kjørt opp i normal hastighet lød det nærmest som om det var spilt på cembalo.
Låta ble mixet 25. og 26. oktober, hvorpå den ble satt inn som spor 11 på The Beatles-albumet Rubber Soul og i tillegg utgitt som del av en EP.
Ser på verden

Ser på verden er et musikkalbum med Contrazt, utgitt i 2010.
Fylkesvei 3546

Fylkesvei 3546 går mellom Nedenes og Tingstveit i Arendal kommune. Veien er 1,3 km lang.
Frem til 2019 hadde veien betegnelsen Fylkesvei 177.
Ansgar Gabrielsen

Kvinnekvotering

I sin tid som næringsminister gikk Gabrielsen ut og kritiserte overrepresentasjonen av menn i næringslivets styrer. Et påfølgende lovforslag om å kreve minst 40 % kvinnerepresentasjon møtte kritikk fra borgerlig side, blant annet hans eget parti, men ble vedtatt med støtte fra opposisjonen.
Bruno Ganz

Bakgrunn

Bruno Ganz vokste opp i Zürich-Seebach som sønn av en norditaliensk mor og en sveitsisk fabrikkarbeider. Allerede før sin Matura bestemte han seg for å bli skuespiller. 
Han var like meget trukket mot teateret som mot filmen, og det var på teaterscenen han til å begynne med gorde det bra, selv om han alt som 19-åring hadde vært med på en film.

Teaterkarriere

Ganz hadde sin teaterdebut i 1961 og hans skuespillervirksomhet skjedde for det meste der for nesten tyve år. I 1970 var han med på å grunnlegge Berliner Schaubühne-ensemblet og to år etter fremtrådte han i premieren under Salzburgfestivalen av Thomas Bernhards Der Ignorant und der Wahnsinnige.

Filmkarriere

Ganz behersket flytende tysk, engelsk, fransk og italiensk og samarbeidet med filmskapere som Werner Herzog, Éric Rohmer, Francis Ford Coppola og Wim Wenders. Med Wenders fikk han sitt filmgjennombrudd i rollen som Jonathan Zimmerman i Den amerikanske vennen (1977) og spilte også engelen Damiel i Lidenskapens vinger (1987) og Langt borte, så nære (1993).
Ganz ble internasjonalt kjent for sin gestaltning av Adolf Hitler i den Oscarsnominerte filmen Der Untergang (2004). Han medvirket også i flere engelskspråklige filmer, deriblant i Guttene fra Brasil (1978), Strapless (1989), The Manchurian Candidate (2004), The Reader (2008), Unknown (2011) og Remember (2015).
I 2018 følte Ganz seg svak og kontaktet lege. Han fikk diagnosen tarmkreft og startet behandling med kjemoterapi. Han døde i Zürich 16. februar 2019.

Utmerkelser

Blant europeiske utmerkelser kan nevnes European Film Award årene 2000, 2004 (Beste skueespiller) og 2010 (Lifetime award). Han ble også tildelt Österreichisches Ehrenzeichen für Wissenschaft und Kunst.
King Oscar

King Oscar er et varemerke for ulike fiskeprodukter. Det eies av King Oscar AS, og har sitt hovedkontor i Bergen, produksjonsanlegg i Svolvær og Gniewino i Polen. Bedriften ble etablert i 1902 da Kong Oscar II ga Chr. Bjelland & Co tillatelse til å bruke kongens navn og bilde på sardinboksene. I 1903 startet Chr. Bjelland & Co å eksportere norske sardiner til USA under varemerket King Oscar. King Oscar ble i 2014 solgt fra oppkjøpsfondet Procuritas til Thai Union Group.
Blant produktene under dette varemerket er hermetiserte sardiner (brisling), makrell i tomat, tunfisk, sild, og torskerogn.
Utenfor Norge er USA et av de viktigste hovedmarkeder for King Oscar.
Produktene selges også i Polen, Tsjekkia, Slovakia, Ungarn, Romania, Russland, Belgia, Tyskland, Canada, Japan, Singapore, Australia og Sør-Afrika.
Christoph Scheibler

Christoph Scheibler (født 6. desember 1589 i Armsfeld, død 10. november 1653 i Dortmund) var en tysk filosof, luthersk teolog, klassisk filolog, fysiker og superintendent.
Fra 1610 var han professor i logikk og metafysikk i Giessen. Han var fra 1624 professor i teologi i Marburg, og ble året etter superintendent i Dortmund. Han er mest kjent for sine arbeider om metafysikk, som stod i den aristoteliske tradisjonen. Hans hovedverk, Opus metaphysicum, utkom i 1617.
Christoph Scheibler var stamfar for den kjente industrifamilien (von) Scheibler, hvorav en rekke medlemmer ble adlet i Tyskland og Italia. Flere av hans etterkommere var også kjente teologer.
Emathea

Utseende

Middelsstore (8 - 10 millimeter), ovale og høyt hvelvede, blanke bladbiller, gjerne rødlige med mørke, metallisk fargede dekkvinger.

Levevis

Både larvene og de voksne (imago) er planteetere, ofte på busker og trær. Noen av artene kan opptre i store mengder og snauspise vertsplantene i enkelte år. De voksne billene flyr godt og kan forflytte seg over betydelige avstander.

Utbredelse

Slekten er utbredt i Asia.
Latter (scene)

Latter er Norges største humorteater og ligger i Holmens gate 1 på Aker Brygge i Oslo. Latter ble grunnlagt i 2004 av Elina Krantz. Krantz startet management- og bookingbyrået Stand Up Norge i 1997 og etter flere år som formidler av komikere til klubber og utesteder landet rundt, fikk Krantz i 2004 mulighet til å starte sitt eget humorteater. Lokalene til den gamle IMAX-kinoen på Aker Brygge sto tomme, og etter flere runder med forhandlinger fikk hun til slutt tilslaget om å ta over driften. Etter en omfattende renoveringsprosess så Latter dagens lys i august 2004. Den første forestillingen som ble spilt var Antonsen og Golden – tilnærmet lik sant, med Atle Antonsen og Johan Golden. Latter huser fire forskjellige scener samt egen restaurant- og bardrift.

Repertoar

Repertoaret på Latter er en miks av egne forestillinger produsert av Stand Up Norge, samt eksterne produksjoner som leier seg inn. Blant komikere som er tilknyttet Stand Up Norge og som ofte frekventerer Latter, finner vi: Dagfinn Lyngbø, Marit Voldsæter, Cecilie Steinmann Neess, Lisa Tønne, Sigrid Bonde Tusvik, Jon Niklas Rønning, Are Kalvø og Johan Golden. I tillegg har mange kjente internasjonale komikere spilt på Latter. Deriblant: Eddie Izzard, Margaret Cho, Stephen Merchant, Pam Ann, Steve-O, Ari Shaffir, Daniel Sloss, Rich Hall, Johan Rheborg, Tom Green, Henrik Schyffert og Celeste Barber.

Event

I tillegg til show- og restaurantdrift, har Latter egen eventavdeling som tilbyr planlegging og gjennomføring av konferanse og seminar i Latters lokaler.
Dvergspiralgalakse

En dvergspiralgalakse er en dvergutgave av en spiralgalakse. Dverggalakser karakteriseres av at de har lave luminositeter, små diametere (mindre enn 5 kpc), lav overflatelysstyrke og lite hydrogenmasser. Galaksene kan betraktes som en underklasse til LSB-galaksene.
Artitropa

Utseende

Middelsstore til nokså store (vingespenn 45-65 millimeter), kraftige, brune og hvite smygere. Forvingen har store, lyse flekker på oversiden, bakvingen et lyst midtfelt på undersiden.

Levevis

Larvene lever blant annet på draketre (Dracaena, draketrefamilien).

Utbredelse

Slekten er utbredt i Afrika, inkludert Madagaskar.
Paratybe

Utseende

En middelsstor, sylindrisk, brunspraglete (kamuflasjefarget) trebukk. Oversiden er tegnet i ulike gul- og bruntoner. Pronotum er tønneformet, dekkvingene jevnbrede, beina ganske korte. Antennene er bare litt over halvparten så lange som kroppen.

Levevis

Disse billene har larver som lever i død ved.

Utbredelse

Arten er utbredt i Kenya.
Kragelerke

Utbredelse

Den forekommer i Etiopia, Kenya og Somalia.
Adam Eriksen

Adam Eriksen var en norsk regissør och manusforfatter. I 1912 regisserte og skrev han manus til filmen Anny – en gatepiges roman, som også ble hans eneste film.
Cray (England)

Cray er en elv i det sørlige England og en sideelv til Darent. Den har sitt utspring i Priory Gardens i bydelen Bromley i London.
Elven renner så nordover gjennom industri- og boligområdet St. Mary Cray, St. Pauls Cray, Foots Cray og så ut i det landlige området Foots Cray Meadows. Den renner deretter under Fice Arch-broen fra ca. 1781 og forbi Loring Hall, hvor Lord Castlereigh bodde og begikk selvmord i 1822. Den fortsetter nordover forbi North Cray og Bexley. I Bexley har man restaurert et badehus fra ca. 1766 i gotisk stil. Elven renner så gjennom parken til Hall Place, før den vender østover gjennom Crayford og Barnes Cray før den renner ut i Darent ved Crayford Ness. Landsbyene den renner gjennom og forbi er kollektivt kjent som «The Crays».
Det er opprettet en ca. 16 km lang skiltet gangvei langs elven, med start ved Foots Cray Meadows. Opprenskning av elven og kampanjer for forsvarlig fluefiske er organisert av Cray Anglers Conservation Group. Elven er underlagt urban viktighet for naturbevarelse: «Site of Nature Conservation Interest» (SNCI), «Site of Importance for Nature Conservation» (SINC) og «Regionally Important Geological Site» (RIGS).
Évariste Régis Huc

Bakgrunn

Évariste Régis Huc kom fra en familie med opphav i Martinique. Gutten gikk på småseminar i Toulouse. Der følte han et kall til misjonsarbeidet, og justerte så sin kurs.

Kinamisjonær

Huc inntrådte i en alder av 24 års alder i presteordenen lasaristene i Paris og ble presteviet i februar 1839. Samme år ble han sendt til Kina som misjonær. Etter grundige forberedelser ved lasaristenes seminar i Macao, der han også lærte seg kinesisk, la han ut på reise innover i landet.
Han innrettet seg etter lokal skikk og opptrådte i sitt ytre så mye som mulig likt en kineser, han bar lang kappe og hårpisk. Etter å ha forkynt kristendommen både i de søndre og de nordlige delene av det egentlige Kina utvidet han sin misjonsvirksomhet til Mongolia og Tibet. Samtidig ville han gjøre disse landenes folk, språk og skikker mer kjent i Europa.
Etterhvert ble han ledsaget av en annen lasaristmedbror, Joseph Gabet, og en ung tibetansk prest som hadde konvertert til katolisismen. Med dem gjennomførte han en eventyrlig og strabasiøs reise till Lhasa, og ankom der i januar 1846. Der var han och hans ledsagere på god vei til å grunnlegge en viktig misjonsstasjon, til den kinesiske sendemann forbød dem å forbli i Tibet. De ble samme år sendt tilbake til Guangzhou, der Huc forble i nesten tre år.
Med svekket helse returnerte han til Europa i 1852.
Huc evnet å meddele sine opplevelser på en enkel, klar og populær måte, og vant seg et aktet navn som reiseskildrer. Det viktigste av hans arbeider i denne gate er Souvenirs d’un voyage dans la Tartarie, le Thibet et la Chine pendant les années 1844, 1845 et 1846 (1850).
En oppfølger til boken, L’empire chinois (1855), vant en pris fra Det franske akademi. Han utgav også Le christianisme en Chine (1857–58).
Sannhetsgehalten i hans Souvenirs, flere ganger bestridt, er etterhvert blitt bekreftet av Mark Bell, Rockhill og prins Henrik av Orleans. Nye arkivfunn har også bekreftet mange av Hucs opplysninger.
Schwaben (Bayern)

Inndeling

Regierungsbezirk Schwaben omfatter fire kreisfrie byer og ti landkreise:
Drottningtorget

Drottningtorget er et torg utenfor Centralstationen i bydelen Nordstaden i Göteborg, som har fått navnet etter Drottningporten, en av byens byporter, som lå her.

Historie

Torget er oppkalt etter Drottningsporten, som er en gate mellom Johannes REw og Carolus Rex,  ved det nåværende hotellet Hotel Eggers. Drottningporten (1699) ble bygget i forbindelse med fattighuset som ble trukket mot Gøteborg. Fra begynelsen ble porten bygget på 1640-tallet i tre, men så ble den revet og ombygd i 1669.
Periode (musikk)

Periode er et begrep i den musikalske form- og komposisjonslæren som betegner en strukturell enhet i et musikkstykkes forløp og oppbygging.
En musikalsk periode er todelt og består av en forsetning og en ettersetning av lik lengde (stikkordet er symmetri). Forsetningen ender åpent (ofte på dominanten), ettersetningen ender avsluttende (vanligvis på grunntonen).
For- og ettersetningene består hver av to fraser hvor forsetningens første frase gjentas identisk eller forandret i ettersetningens første frase. Også ettersetningens andre frase kan ha likheter med forsetningens andre frase. Idealtypen av en periode inneholder åtte takter fordelt på fire takter på hver av setningene som igjen er delt i 2+2 takter lange fraser.
Partido Liberal Colombiano

Colombias liberale parti (spansk: Partido Liberal Colombiano; PLC) er et sosialliberalt-sosialdemokratisk parti i Colombia. Partiets nåværende leder ble valgt i juni 2005 og er tidligere president César Gaviria Trujillo.
RRS «Discovery»

Discovery-ekspedisjonen

«Discovery» seilte fra Isle of Wight 6. august 1901 med kurs for Antarktis. Fem måneder senere, 8. januar 1902, gjorde man de første observasjoner av det antarktiske kontinentet. Da man noe senere skulle forberede seg for den første overvintringen, frøs skipet fast i McMurdo-sundet, og hun skulle ikke komme seg løs før to år senere. Dette ødela planene om å forflytte seg når våren kom, men ekspedisjonen fikk allikevel gjennomført mye av det planlagte vitenskapelige programmet. Det ble fastslått at Antarktika var et kontinent, og de var i stand til å fastslå beliggenheten til den magnetiske Sydpolen. Scott, Shackleton og Edward Wilson nådde 82°18' sørlig bredde, til da det sørligste punkt nådd av mennesker. Fartøyet kom seg omsider løs den 16. februar 1904 etter at eksplosiver hadde blitt benyttet for å bryte opp isen. «Discovery» seilte hjemover og ankom Spithead 10. september 1904.

Fraktefartøy

I 1905 ble «Discovery» solgt til Hudson's Bay Company og benyttet som fraktefartøy mellom London og Hudson Bay frem til første verdenskrig. Deretter fraktet hun krigsmateriell til Russland, men i 1916 ble hun sendt for å berge Ernest Shackletons skipbrudne mannskap på Elefantøya i Antarktis. Disse ble imidlertid reddet før «Discovery» kom frem. Etter krigen var hun utkonkurrert av mer moderne handelsfartøy, og ble lagt opp.

Nye oppdrag i Antarktis

I 1923 ble «Discovery» kjøpt av Crown Agents for på nytt å gjennomføre forskningsekspedisjoner i Antarktis. Hun ble omregistrert til Port Stanley på Falklandsøyene og fikk betegnelsen Royal Research Ship (RRS, Kongelig forskningsskip). Fartøyet ble istandsatt for £114,000 før hun i oktober 1925 seilte mot Sørishavet for å kartlegge hvalbestandens vandring. Fra 1929 til 1931 ble hun lånt ut av britiske myndigheter til British Australian New Zealand Antarctic Research Expedition (BANZARE).

Treningsskip

Ved tilbakekomsten til Storbritannia var hennes dager som forskningsskip over, og «Discovery» lå i opplag fram til 1936. Deretter
tjente hun som stasjonært treningsskip for sjøspeidere i London. Under andre verdenskrig ble motorene og kjelene demontert og smeltet om til krigsmateriell. I 1955 ble fartøyet overført til Admiralty, da vedlikeholdskostnadene ble for høye for speiderbevegelsen. Hun forfalt ytterligere ettersom årene gikk, og da marinen ikke lenger hadde behov for henne stod hun i fare for å bli skrapet. Maritime Trust overtok ansvaret for skipet i 1979 og reddet det fra å bli hugget opp. Hun lå fortøyd på Themsen og ble gjort tilgjengelig for publikum. £500 000 til nødvendige restaureringsarbeider ble påkostet, før eierskpet i 1985 ble overført til Dundee Heritage Trust.

Museumsskip

Våren 1986 ble «Discovery» fraktet fra London til Dundee på lasteskipet «Happy Mariner». Fartøyet ble flyttet til en spesialbygget dokk i 1992 og er hovedattraksjonen i polarmuseet på Discovery Point i Dundee. Hun er restaurert tilbake til mest mulig lik som hun fremsto etter ombyggingen ved Vosper-verftet i Portsmouth i 1924. Dundee er kjent som «City of Discovery».
«Discovery» opptrer i riksvåpenet til British Antarctic Territory.